
BIROUL PERMANENT
AL

CAMEREI DEPUTAȚILOR

Vă înaintăm, alăturat, RAPORTUL COMUN  asupra Proiectului de Lege pentru ratificarea Acordului între Guvernul României şi Guvernul Republicii Macedonia de Nord privind consolidarea cooperării în domeniul controlului intern şi al prevenirii şi combaterii corupţiei, semnat la 15 septembrie 2022, la Bucureşti,  trimis Comisiei juridice, de disciplină și imunități și Comisiei pentru apărare, ordine publică și siguranță națională cu adresa nr. PL - x 230 din 29 martie 2023. 
În raport cu obiectul şi conţinutul său, proiectul de lege face parte din categoria legilor ordinare.

           PREŞEDINTE,                                                   PREȘEDINTE,

           Laura VICOL                                        Laurențiu – DAN LEOREANU

                                                                                      PL - x 230/2023
RAPORT COMUN 
asupra Proiectului de Lege pentru ratificarea Acordului între Guvernul României şi Guvernul Republicii Macedonia de Nord privind consolidarea cooperării în domeniul controlului intern şi al prevenirii şi combaterii corupţiei, semnat la 15 septembrie 2022, la București

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi și Comisia pentru apărare, ordine publică și siguranță națională au fost sesizate, spre dezbatere, în fond, cu Proiectul de Lege pentru ratificarea Acordului între Guvernul României şi Guvernul Republicii Macedonia de Nord privind consolidarea cooperării în domeniul controlului intern şi al prevenirii şi combaterii corupţiei, semnat la 15 septembrie 2022, la București, trimis comisiilor cu adresa nr. PL-x 230  din 29 martie 2023 şi  înregistrat cu nr. 4c-13/374 din 30 martie 2023, respectiv cu nr. 4c-15/139/2023. 
Potrivit prevederilor art. 75 din Constituţia României, republicată şi ale art. 91 alin. (8) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaților este primă Cameră sesizată.

Consiliul Legislativ a avizat favorabil, cu observații și propuneri,  inițiativa legislativă, prin avizul nr. 267 din 17 martie 2023.

Comisia pentru drepturile omului, culte și problemele minorităților naționale a avizat favorabil proiectului de lege prin avizul nr. 4c-6/273 din 12 aprilie 2023.


Comisia pentru politică externă a avizat favorabil proiectul de lege prin avizul nr. 4c-16/16 din 19 aprilie 2023.

Proiectul de lege are ca obiect de reglementare ratificarea Acordului între Guvernul României şi Guvernul Republicii Macedonia de Nord privind consolidarea cooperării în domeniul controlului intern şi al prevenirii şi combaterii corupţiei, semnat la 15 septembrie 2022, la Bucureşti. Prin încheierea Acordului de referinţă se creează cadrul juridic bilateral necesar pentru consolidarea cooperării în domeniul controlului intern şi al prevenirii şi combaterii corupţiei între autorităţile competente din cele două state. Potrivit Acordului, cooperarea va fi orientată în special pe combaterea corupţiei în rândul poliţiştilor şi al altor angajaţi ai autorităţilor competente ale Părţilor, cu accent pe combaterea implicării acestora în activităţi de crimă organizată, trafic de fiinţe umane şi migraţie ilegală, trafic de migranţi, trafic de produse, producţie ilicită, transport şi trafic de substanţe stupefiante şi psihotrope, precum şi pe respectarea drepturilor şi libertăţilor omului, în conformitate cu legislaţia naţională a celor două state. Cooperarea se va realiza prin schimburi de experienţă, implementarea de proiecte comune, activităţi operaţionale comune şi pregătire comună.
În conformitate cu prevederile art. 62 din Regulamentul Camerei Deputaţilor, republicat, cu modificările și completările ulterioare, membrii Comisiei juridice, de disciplină și imunități și membrii Comisiei pentru apărare, ordine publică și siguranță națională au examinat iniţiativa legislativă, expunerea de motive și avizul Consiliului Legislativ în şedinţe separate în data  de 9 mai 2023. 


La lucrările Comisiei juridice, de disciplină și imunități au participat membrii comisiei conform listei de prezență. De asemenea, la lucrările Comisiei pentru apărare, ordine publică și siguranță națională au participat membrii comisiei conform listei de prezență.
În urma dezbaterilor, membrii Comisiei juridice, de disciplină şi imunităţi și membrii Comisiei pentru apărare, ordine publică și siguranță națională au hotărât, cu unanimitate de voturi, să supună plenului Camerei Deputaților adoptarea Proiectului de Lege pentru ratificarea Acordului între Guvernul României şi Guvernul Republicii Macedonia de Nord privind consolidarea cooperării în domeniul controlului intern şi al prevenirii şi combaterii corupţiei, semnat la 15 septembrie 2022, la București.
În raport cu obiectul şi conţinutul reglementării, proiectul de lege face parte din categoria legilor ordinare.
	PREŞEDINTE,
	PREȘEDINTE,



	Laura VICOL
	Laurențiu – Dan LEOREANU

	SECRETAR,
	SECRETAR,



	Ladányi László-Zsolt
	Viorel SALAN


                                Consilier parlamentar, Paul Șerban                                                                           Consilier parlamentar, Pană Andrei

